Cullinan-diamante op Camilla se kop vir kroningseremonieDie koningin-gemalin, Camilla. (Foto: Chris Jackson/POOL/AFP) ŉ Stukkie glinsterende Suid-Afrikaanse geskiedenis sal deel van Camilla, die koningin-gemalin, en koning Charles III se kroningseremonie in Mei vanjaar wees. Buckingham-paleis het Dinsdag bevestig dat sy die kroon van koningin Mary – koning Charles III se oumagrootjie – tydens dié seremonie sal dra, maar dat ŉ paar wysigings en toevoegings eers daaraan gemaak sal word. Dié geskiedkundige kroon sal met verskeie Cullinan-diamante – geslyp uit die grootste diamant wat nog ooit gemyn is toe dit in 1905 in Suid-Afrika ontdek is – ter ere van wyle koningin Elizabeth II geset word. Dié diamante was jare lank deel van haar persoonlike juwelierswareversameling en sy het dit dikwels as borsspelde gedra. Dit is die eerste keer in onlangse geskiedenis dat ŉ bestaande kroon gebruik sal word vir die kroning van die koningin-gemalin en volgens die paleis word dié stap “in die belang van volhoubaarheid en doeltreffendheid” gedoen. Koningin Mary se kroon. (Foto: Twitter/Coronation News and updates) Dié kroon, wat meer as ŉ eeu oud is, is in opdrag van koningin Mary vir haar kroning in 1911 saam met koning George V gemaak. Vier van sy agt afwaartse boë sal nou ook verwyder word om ŉ nuwe silhoeët te skep. Daar is bespiegel dat Camilla die koninginmoeder se kroon – wat die Koh-i-Noor-diamant bevat – vir haar kroning sou kies, maar weens dié steen se kontroversiële geskiedenis is daar eerder op koningin Victoria se kroon besluit. Die Koh-i-Noor-steen is deur die Oos-Indiese Kompanjie in Punjab, Noord-Indië, in beslag geneem ná sy oorwinning in die Tweede Anglo-Sikh-oorlog van 1849. Dit is daarna aan koningin Victoria gegee en was al in krone van koningin Alexandra en koningin Mary te sien. Dit is tans in die koninginmoeder se kroon – wat vir koningin Elizabeth (koningin Elizabeth II se ma) gemaak is om by haar kroning saam met haar man, koning George VI, in 1937 te dra. Camilla het wel die koninginmoeder se kroon by koningin Elizabeth II se begrafnis in 2022 gedra. Die regerende party van die Indiese premier, Narendra Modi, het glo kommer uitgespreek dat dié beroemde diamant ŉ onwelkome herinnering aan die Britse Ryk sou wees. Die Suid-Afrikaanse regering het nog nie op die nuus oor die Cullinan-diamante gereageer nie, maar die koningin-gemalin is luidens mediaberigte verlede jaar afgeraai om juwele wat Cullinan-diamante bevat tydens pres. Cyril Ramaphosa se staatsbesoek aan die Verenigde Koninkryk te dra. Koning Charles sal met die St. Edward-kroon in Westminster-abdy op 6 Mei gekroon word. Sy kroon is reeds gewysig en in die Toring van Londen aan lede van die publiek vertoon. ???? The new Coronation emblem has been unveiled! The emblem will feature throughout the historic events in May, including street parties, community gatherings and on official merchandise. pic.twitter.com/Yr3Gb1Lnd4 — The Royal Family (@RoyalFamily) February 10, 2023 Die amptelike logo vir sy kroning is ook onlangs deur Buckingham-paleis onthul. Dié blomontwerp is deur sir Jony Ive, bekend vir sy innoverende ontwerpe van Apple-toestelle, waaronder die iPhone, ontwerp en is bedoel om die koning se liefde vir die natuur te weerspieël. Bykomende bronne: AFP/Sky News/BBC